

**tel: 0732 99 29 77** contact@asociatiaprosumatorilor.ro **asociatiaprosumatorilor.ro**

**SCRISOARE DESCHISĂ**

Către:

Domnul Ilie Bolojan, Prim-Ministrul României

Domnul Bogdan Ivan, Ministrul Energiei

Domnul Mircea Abrudean, Președintele Senatului

Domnul Sorin-Mihai Grindeanu, Președintele Camerei Deputaților

Domnul Lorant Antal, Președintele Comisiei pentru energie, infrastructură energetică și

resurse minerale, Senatul României

**Subiect: Necesitatea și oportunitatea reducerii tarifelor de transport în facturile de energie electrică, în beneficiul tuturor consumatorilor din România**

Stimate Domnule Prim-Ministru,

Stimați membri ai conducerii statului,

În ultimii ani, și România, asemenea altor state europene, a trecut printr-o transformare semnificativă a sectorului energetic. Producția de energie electrică nu mai este exclusiv centralizată și monopolizată de stat, ci include tot mai mult producția locală, regenerabilă — în special fotovoltaică și eoliană.

Creșterea considerabilă a numărului de prosumatori, cetățeni și companii care își produc propria energie și consumă local o parte din aceasta, a adus beneficii importante sistemului energetic, dar și provocări majore pentru rețelele de distribuție, rămase, din păcate, insuficient dezvoltate.

Doar în anul 2024, prosumatorii din România au produs și injectat în rețea un surplus de aproximativ **1.200.000.000 kWh (1,2 TWh)**, reprezentând circa **10% din consumul casnic la nivel național**. Această energie a fost consumată imediat, local, de către vecinii prosumatorilor, fără a tranzita rețeaua de înaltă tensiune operată de Transelectrica.

Cu toate acestea, în facturile tuturor consumatorilor din România continuă să fie inclus un cost de transport aferent acestei energii, cost pe care, la actualele tarife reglementate pentru activitatea Transelectrica, Asociația Prosumatorilor și Comunităților de Energie (APCE) îl estimează la aproximativ **18 milioane de euro** doar pentru anul 2024.

Am sesizat această situație public și am solicitat explicații Autorității Naționale de Reglementare în Domeniul Energiei (ANRE). În răspunsul oficial, ANRE a invocat prevederile legislației, refuzând orice corectare a situației, considerând că o astfel de măsură ar reprezenta un „ajutor de stat” pentru prosumatori, deși noi nu am cerut nimic pentru prosumatorii care-i reprezentam. Menționăm că Transelectrica aplică legislația secundară emisă chiar de către ANRE.

Dorim să subliniem că în alte state europene, această problemă a fost deja reglementată în favoarea consumatorilor, prin reducerea corespunzătoare a tarifelor de transport. Ca exemple avem Belgia, Spania, Portugalia, Franta, Slovenia.

Prin prezenta scrisoare deschisă, **APCE solicită Guvernului și Parlamentului României, sub controlul căruia ANRE își desfășoară activitatea, să intervină și să mandateze ANRE pentru ajustarea anuală a tarifelor de transport** stabilite de Transelectrica, proporțional cu energia injectată de prosumatori și consumată local asa cum au facut-o in folosul cetateanului si tarile mai sus mentionate.

Concret, propunem ca ANRE să modifice metodologia de calcul a tarifului de transport al energiei electrice, astfel încât, în fiecare an, în funcție de cantitatea de energie produsă în exces și livrată în rețea de către prosumatori, să se reducă tarifele de transport aferente volumelor de energie care NU tranzitează rețeaua operată de Transelectrica.

Pentru anul 2025 estimăm că prosumatorii vor produce un surplus de **2.000.000.000 kWh (2 TWh)** — echivalentul consumului întregii zone București–Ilfov pe o perioadă de peste trei luni. De asemenea, această cantitate de energie este echivalentă cu consumul anual pentru circa 1,6 milioane de gospodării cu un consum lunar de 100 kWh. O aplicare corectă a tarifelor reglementate pentru activitatea Transelectrica ar reduce și efortul bugetar al statului în aplicarea mecanismului de sprijin pentru consumatorii casnici aflați în situația de sărăcie energetică, estimați la aproximativ 2 milioane de gospodării.

Subliniem că prosumatorii nu solicită avantaje speciale sau privilegii, ci doar respectarea principiului echității. Energia produsă local și consumată local reprezintă o „gură de oxigen” pentru întregul sistem energetic național, mai ales în perioade de producție hidro scăzută sau în condiții meteorologice extreme.

Totodată, menționăm faptul că, în prezent, această energie este plătită **(dacă este plătită!)** către prosumatori cu întârzieri foarte mari, de până la doi ani, conform unei regementari ANRE, unice in Europa. Proiectul de lege **PL-x 605/2023**, care ar normaliza situația prin stabilirea plăților lunare către prosumatori, se află blocat în Parlament de peste doi ani. Menționăm că reglementarea ANRE din 2022, care permite plata întârziată cu doi ani, nu are echivalent în nicio altă țară europeană.

Comisia Europeană, pe care am informat-o oficial, ne-a recomandat să încercăm mai întâi rezolvarea acestei situații la nivel național, în dialog cu autoritățile competente. Din păcate, în lipsa unui dialog real cu ANRE, apelăm acum la dumneavoastră, în calitate de reprezentanți ai statului român, pentru a susține corectarea acestei inechități.

Stăm la dispoiția dumneavoastră pentru a furniza toate datele și analizele necesare în sprijinul acestei propuneri.

**Cu deosebită considerație,**

**Dan Pîrșan**

Președinte

A.P.C.E. – Asociația Prosumatorilor și Comunităților de Energie

✉ contact@asociatiaprosumatorilor.ro

🌍 [www.apce.ro](http://www.apce.ro)

📞 0732 99 29 77